Oana Roman a dezvăluit că tatăl său este mult mai prezent în viața sa, decât înainte. Ce mărturisiri a făcut despre relația cu părintele său?
După trecerea în neființă a Mioarei Roman, relația dintre Petre Roman și fiica sa, Oana, s-a îmbunătățit semnificativ. Într-un interviu recent acordat pentru Cancan, Oana Roman a dezvăluit că, în ultimele luni, tatăl său a devenit mult mai prezent și implicat în viața ei.
În anul 2007, Petre Roman și Mioara Roman au divorțat, iar fostul premier al României și-a refăcut rapid viața alături de Silvia Chifiriuc, cu care are un băiețel. După această separare, Oana Roman a mărturisit în nenumărate rânduri că s-a simțit neglijată de tatăl său, cu care a păstrat legătura foarte rar.
La câteva luni de la decesul Mioarei Roman, relația dintre Oana și Petre Roman a cunoscut o transformare pozitivă. Oana a declarat că tatăl său o sună des și se interesează de viața ei:
„Tata e mai prezent și mai atent, mai implicat cumva și asta mă bucură foarte tare. El pe mine mă sună, vorbim foarte des, dar mi-aș dori să fie și fizic prezent mai mult în viața Izei (n.r. fetița ei)”, a spus ea pentru sursa citată mai sus.
La priveghiul Mioarei Roman, Petre Roman nu a lipsit, aducând un omagiu fostei sale soții cu un buchet de flori albe. Prezența lui a fost bine primită de Oana și Catinca, cele două fiice ale Mioarei.
„Oana și Catinca s-au bucurat foarte mult că a reușit să vină. Au plâns, s-au îmbrățișat, a fost un moment unic”, a spus Gabriela Lucuțar, organizatoarea funeraliilor, pentru Antena 3.
Pe lângă susținerea din partea tatălui său, Oana Roman se bazează pe câțiva prieteni apropiați.
"Sunt câțiva oameni foarte importanți în viața mea, pe care mă bazez. E o mână de prieteni care îmi sunt ca familie. În primul rând este familia Pascu în integralitatea ei... Toți sunt ca familia mea și eu sunt familia lor și atunci da, ei sunt acolo orice ar fi, oricând de peste 25 de ani. Mai am câțiva, este Laurent Tourette care este prietenul meu de suflet la orice oră din zi și din noapte și mai am 2-3 prietene foarte importante, care sunt acolo, lângă mine”, a explicat Oana.
Catinca Zilahy, fiica Mioarei dintr-o relație anterioară, a fost crescută și de Petre Roman, dar a simțit mereu o distanță emoțională. Într-un interviu pentru Playtech.ro, Catinca a mărturisit:
„Relația mea cu tatăl meu vitreg a fost rece, cumva inexistentă... cred că dacă ar fi să pun într-o balanță moștenirea culturală primită de la el cu lipsa de afecțiune, balanța atârna greu în partea de lipsă de afecțiune. De lipsă de empatie, de răceală, de comportament cumva adolescentin câteodată.”